3 Na bilumbu yina, Yoane+ Mbotiki kwisaka kusamuna+ na ntoto ya zelo na zelo ya Yudea,2 mpi yandi vandaka kutuba nde: “Beno balula ntima, sambu Kimfumu ya zulu me kuma pene-pene.”+3 Ya kieleka, yai muntu yina bo tubilaka na nzila ya mbikudi+ Yezaya na bangogo yai: “Ndinga ya muntu mosi ke tuba na ndinga ya ngolo na ntoto-makanga nde: ‘Beno yidika nzila ya Yehowa!* Beno sala nde banzila na yandi kuvanda ya kusungama.’”+4 Kansi, Yoane vandaka kulwata bilele ya mika ya shamo mpi mukaba ya mpusu ya mbisi na luketo na yandi.+ Yandi vandaka kudia bampasu ti bwiki ya mfinda.+5 Ebuna bantu ya Yeruzalemi, bantu ya Yudea ya mvimba, mpi bantu ya babwala yonso yina vandaka na nziunga ya Yordani vandaka kukwenda na yandi,+6 mpi yandi vandaka kubotika* bo na Nzadi ya Yordani,+ mpi bo vandaka kufunguna masumu na bo na pwelele yonso.7 Ntangu yandi monaka Bafarize ti Basaduse+ mingi ke kwisa na kisika yina yandi vandaka kubotika, yandi tubilaka bo nde: “Beno bana ya biwuta,+ nani me kebisa beno na kutina makasi ya Nzambi yina ke kwisa?+8 Yo yina, beno sala mambu yina ke monisa nde beno me balula ntima.9 Beno yindula ve na kutuba na ntima na beno nde, ‘Tata na beto kele Abrahami.’+ Sambu mono ke tubila beno nde Nzambi lenda basisila Abrahami bana na matadi yai.10 Bo me tula dezia disoka na musisa ya banti. Yo yina, konso nti yina ke butaka ve mbuma ya mbote, bo ta zenga yo mpi ta losa yo na tiya.+11 Mono ke botika beno na masa sambu beno me balula ntima,+ kansi muntu yina ke kwisa na nima na mono me luta mono na ngolo, mpi mono me fwana ve na kukatula basandale na yandi.+ Yandi ta botika beno na mpeve santu+ mpi na tiya.+12 Yandi kele ti muyungulu na diboko na yandi, mpi yandi ta katula mvindu yonso na kisika na yandi ya bo ke tutaka bambuma sambu na kukatula yo bampusu, mpi yandi ta vukisa ble na yandi na nzo ya kubumba bima, kansi yandi ta yoka bampusu na tiya+ yina lenda fwa ve.”13 Ebuna, Yezu katukaka na Galilea mpi kwendaka na Yordani, na Yoane, sambu Yoane kubotika yandi.+14 Kansi, Yoane mekaka na kukanga yandi nzila mpi tubaka nde: “Mono muntu kele ti mfunu nde nge botika mono, kansi nge, nge ke kwisa na mono?”15 Yezu vutudilaka yandi nde: “Bika yo vanda mutindu yina mbala yai, sambu yo me fwana nde beto lungisa mambu yonso ya lunungu na mutindu yai.” Ebuna, yandi yambulaka kukanga yandi nzila.16 Na nima ya kubaka mbotika, Yezu basikaka na masa na mbala mosi; ebuna zulu kangukaka,+ mpi yandi monaka mpeve ya Nzambi ke kulumuka bonso pizio mpi yo ke kwisa na zulu na yandi.+17 Diaka, ndinga mosi katukaka na zulu+ mpi tubaka nde: “Yai Mwana na mono,+ ya mono ke zolaka mingi, yina mono me ndima.”+
kon_Latn